GiliGold/VAD_KnessetCorpus huggingface dataset:
אנה שניידר: חינוך וספורט.
אנה שניידר: אי אפשר להעביר לוועדת חקירה פרלמנטרית.
יוסי כץ: אז חינוך וספורט.
יוסי כץ: עבר לחינוך וספורט.
יוסי כץ: רבותי, אנחנו עוברים לנושא הבא בסדר היום.
יוסי כץ: פנייתו של חבר הכנסת אברהם (בייגה) שוחט.
יוסי כץ: אנא, בשתי דקות את הבקשה ואחרי זה אבי לוי מגיב.
אברהם שוחט: אני שכרתי משרד בתל-אביב ב-15 ליולי, בהתאם לזכויות שלי כחבר כנסת.
אברהם שוחט: לא עשיתי את זה לפני כן.
אברהם שוחט: שכרתי את המשרד שבו ישב אופיר פינס בבית תנועת המושבים טרם כניסתו לתפקיד של מזכ"ל המפלגה.
אברהם שוחט: כאשר נכנסתי בדיוק לנעלים של החוזה שלו, אותו מקום, אותו סכום, אותם תנאים, הכל בדיוק אותו הדבר.
אברהם שוחט: אלא מאי?
אברהם שוחט: לא הבאתי את זה – האמת היא שלא כל כך ידעתי, אבל זאת אשמתי המלאה – לאישור מוקדם.
אברהם שוחט: הנחתי שאם המשרד מושכר לחבר כנסת ואני נכנס בדיוק לאותם תנאים, ממש לאותו הסכם, לא תהיה שום בעיה.
אברהם שוחט: התחלנו את הטיפול לפני ה-15 לחודש, אבל בתנועת המושבים היו בחופש ולא החזירו את הטפסים חתומים והיתה פשוט פרוצדורה יותר איטית.
אברהם שוחט: לא העליתי על דעתי שישנה בעיה מהסוג הזה מכיוון שזה משרד ידוע שאושר על ידי הכנסת ולפי החוק צריך את האישור של הוועדה, לאשר את ההשתתפות בתשלום של הכנסת.
יוסי כץ: יש התנגדות?
אבי לוי: באופן עקרוני אין התנגדות, רק כמובן, כפי שנאמר, זה נתון לסמכותה של ועדת הכנסת.
יוסי כץ: היועצת המשפטית.
אנה שניידר: חבר הכנסת שוחט שוחח אתי על העניין הזה ואני גם לא ראיתי סיבה להתנגד, אבל ראיתי בכך גם צעד פורמלי כי החלטה של ועדת הכנסת דורשת אישור מראש.
אנה שניידר: ועדת הכנסת לא מזמן תיקנה את ההחלטה ובסעיף 31 ה נאמר כך: "נכנס חבר הכנסת למושכר בטרם אושר חוזה השכירות על ידי הוועדה לבדיקת חוזים, לא יקבל מימון עבור התקופה שקדמה למועד מתן האישור, אלא אם כן אישרה ועדת הכנסת" - וזה התיקון – "במקרים מיוחדים ומנימוקים שיפורטו בהחלטתה, מימון עבור התקופה האמורה, כולה או חלקה".
יוסי כץ: לכן זה מגיע הנה.
אנה שניידר: ראיתי שיש פתרון, הסמכות בידי ועדת הכנסת ואני ממליצה לאשר את הבקשה.
יוסי כץ: אני חושב שבנסיבות המיוחדות, שבהן מדובר במשרד של חבר כנסת קיים ופעיל ומעבר באמת אוטומטי, כפי שפורט על ידי חבר הכנסת שוחט ניתן לאשר.
דוד לב: אני רוצה רק משפט אחד.
דוד לב: זה היה בוועדה שאנחנו דנים בנושאים האלה.
דוד לב: היינו מוגבלים בסעיף הזה.
דוד לב: אני חושב שאולי כדאי - - -
אליעזר כהן: כדאי להצביע ואנחנו נצביע בעד.
יוסי כץ: לא, אני מציע להשאיר את זה.
יוסי כץ: למנוע פתח.
יוסי כץ: אני מוכן לקחת על עצמי אחריות שהוועדה תאשר מקרים חריגים מהסוג הזה.
דוד לב: אוקי.
יוסי כץ: מה קרה?
יוסי כץ: זה היה בחופשה, הטפסים הועברו לפני ה-15 בחודש, אבל בגלל הבירוקרטיה והעובדה שאנשים בחופשה זה התעכב.
יוסי כץ: אף אחד לא חושד שיש פה משהו לא בסדר.
דוד לב: לא, לא.
דוד לב: ההיפך.
דוד לב: לא חשוב.
יוסי כץ: מי בעד אישור הבקשה ירים את ידו.
יוסי כץ: - אין.
אברהם שוחט: תודה רבה.
אברהם שוחט: ד.
אברהם שוחט: קביעת מסגרת דיון בנושא ציון יום המאבק באלימות נגד נשים
יוסי כץ: "ביום שלישי חמישה בנובמבר תקיים הכנסת דיון בנושא ציון יום המאבק באלימות נגד נשים, ביזמת הוועדה למעמד האישה בכנסת.
יוסי כץ: אודה אם הנושא יועמד על סדר יומה של הוועדה לצורך קביעת מסגרת דיון.
יוסי כץ: להזכירם, מסגרת הדיון שנקבעה בשנים האחרונות בנושא זה הנה שלוש דקות לסיעה" שזה הוגן למדי.
יוסי כץ: מי בעד אישור המסגרת הזו ירים את ידו?
יוסי כץ: עכשיו הפגרה.
יוסי כץ: מי מציג את נושא הפגרה?
אריה האן: אני.
אריה האן: מועדי הפגרה, כפי שאנחנו מגישים תמיד בתחילת מושב, מובאים קודם ליושב הראש ולסגנים.
אריה האן: הם ממליצים, בעקבות המלצתם ההצעה מובאת לכאן.
יגאל ביבי: למרות שהכנסת "התפגרה"?
אריה האן: אנחנו הולכים לפי הספר.
אריה האן: אני רוצה להסב את תשומת לבכם לכך שהשנה היא שנה מעוברת.
אריה האן: כנס החורף בדרך כלל מסתיים בסוף מרץ ואנחנו התחלנו מוקדם מהרגיל, ב-13 באוקטובר, אז כנס החורף לפי הצעת יושב הראש והסגנים התחיל ב-13 באוקטובר ויסתיים ב-30 למרץ.
יוסי כץ: כמה זמן זה לפני חג הפסח?
אריה האן: שבועיים.
יוסי כץ: כמקובל.
אריה האן: כמקובל.
אריה האן: כנס הקיץ, ההצעה המקורית – אני צריך לומר – היתה שנתחיל ב-18 במאי ונסיים ב-27 ביולי בגלל שהבחירות הן ב-28 באוקטובר, אבל החלטת הנשיאות היתה להקדים את זה בשבוע וההצעה שמובאת כאן היא שכנסת הקיץ יתחיל ב-11 במאי ולא ב-18 במאי ויסתיים ב-27 ביולי.
זאב בוים: כמה זה רחוק מיום העצמאות?
דוד לב: ארבעה ימים אחרי יום העצמאות.
יוסי כץ: אני קודם כל רוצה לדעת, גבירתי היועצת המשפטית, מה קורה אם הכנסת מחליטה להתפזר מסיבה כזו או אחרת.
אנה שניידר: יצטרכו לדון מחדש.
יוסי כץ: זאת אומרת: אין מניעה שאנחנו נשנה את החלטתנו.
אנה שניידר: בוודאי שאין מניעה.
אנה שניידר: יהיה צורך לדון מחדש.
יוסי כץ: אוקי, כי אני יוצא מנקודת הנחה שאם יהיה איזשהו משבר פוליטי, ממילא יחולו שינויים גם במועדים הללו.
יוסי כץ: הדבר השני: חבר הכנסת דהאמשה – אני מביא לידיעתכם.
יוסי כץ: הוא לא נמצא כאן – מצדד בפתיחת מושב הקיץ ב-18 במאי, כי בשבוע של ה-11 במאי מתחילים החגים.
יוסי כץ: הוא מבקש להתחשב בבקשתו.
יוסי כץ: איזה חגים?
אריה האן: הוא אמר לי את זה.
אריה האן: אני לא זוכר את השם, הוא אמר לי את זה בערבית.
דוד לב: זה לא עיד אל-פיטר.
נעמי חזן: זה לא עיד אל-פיטר וזה לא עיד אל-אדחה.
נעמי חזן: זה חג שאני ביררתי שלא כל כך ידוע עליו.
יוסי כץ: אני מבין שזה לא אחד מהחגים המוכרים לנו שמופיעים כאן בטבלה.
יוסי כץ: מי רוצה לדבר?
יוסי כץ: חברת הכנסת נעמי חזן, סגנית יושב ראש הכנסת.
נעמי חזן: מעבר לעובדה שהדיון הזה מיותר ולא רלוונטי כי נצטרך לשנות אותו, סביר להניח - - -
יוסי כץ: רק לידיעתכם: למען הפרוטוקול אני מבקש להוסיף שמנהלת הוועדה מסבה את תשומת לבי לכך שב-13 במאי זה יום ההולדת של הנביא מוחמד.
יוסי כץ: רבותי, שקט.
נעמי חזן: בכל זאת אני חוזרת על מה שאני אומרת בכל שנה:
נעמי חזן: הפגרות ארוכות מדי ואני הצעתי בנשיאות – אני גם מציעה עכשיו – שאת כנס החורף נאריך עד השבעה באפריל ומשום שקיבלו את הצעתי להאריך את כנס הקיץ בתחילתו, הרי שאת סופו הייתי מאריכה בעוד שבוע גם כן.
נעמי חזן: שוב, למטרות פרוטוקול, כי כל הדיון הזה לא רלוונטי למה שקורה בזירה הפוליטית.
נעמי חזן: העיקרון חייב להיות שבמיוחד במצב חירום של מדיניות ביטחונית וכלכלית, לא יתכן שהכנסת עושה לה פגרות.
זאב בוים: חשבתי שאת אומרת: לא יתכן שיהיו בחירות מוקדמות במצב חירום.
יוסי כץ: את רוצה שאני אעמיד את הבקשה להצבעה?
נעמי חזן: אני רוצה שתעמיד את בקשתי להצבעה.
יוסי כץ: אז אני אעמיד להצבעה קודם את הצעת הנשיאות, אחרי כן את הצעתה של חברת הכנסת חזן.
יגאל ביבי: אני רוצה לומר משהו לפרוטוקול.
יגאל ביבי: אני חושב שחברת הכנסת חזן היא חברת נשיאות ואני חושב שזה שכל שנה יש את הריטואל הזה שיש טובים ויש רעים בכנסת זה לא חברי, זה לא הוגן.
יגאל ביבי: אני חושב שהמושב הוא בסדר, הוא ארוך, זה סביר.
יגאל ביבי: אני מתפלא עליה.
יגאל ביבי: גם הנשים רוצות כמה ימים.
יגאל ביבי: רוב הנשים מנקות את הבית לפסח.
יוסי כץ: על זה אתה תחטוף חזק.
יוסי כץ: חבר הכנסת יגאל ביבי, תחזור בך, כי אני ראיתי אותך מטפס על הסולם.
יגאל ביבי: נכון, אבל אני חושב שהשיטה הזאת שכל שנה חוזרת על עצמה, הורסת את הדימוי של המוסד - - -
יוסי כץ: חברת הכנסת נעמי חזן, מאחר שחבר הכנסת יגאל ביבי - - -
זאב בוים: הודיע שהוא מסייד את הבית לפני פסח - - -
יוסי כץ: - - - חזר בו מהאמירה לגבי הנשים וברור לכולנו שבכל בית כשר וטוב מנקים ביחד הבעל והאישה – את זה אני אומר לכם מתוך ניסיון ועדות אישית - - -
נעמי חזן: לא, אני מוכרחה כמה מלים.
נעמי חזן: לפרוטוקול.
נעמי חזן: קודם כל, עם כל הקולגיאליות שאני מרגישה לגבי חבר הכנסת יגאל ביבי, אני דוחה בשאט נפש - - -
יוסי כץ: לא בשאט נפש!
יוסי כץ: שאט נפש תשאירי לדברים אחרים.
נעמי חזן: רגע.
נעמי חזן: את ההאשמות שאני לא קולגיאלית.
נעמי חזן: אמרתי בנשיאות שאני אעלה את זה גם בוועדת הכנסת.
יוסי כץ: אה.
יוסי כץ: אוקי, בסדר.
נעמי חזן: דבר שני: יש לי הצעה לחבר הכנסת יגאל ביבי.
נעמי חזן: כמי שמכשירה את ביתה לפסח תוך יומיים בשיתוף פעולה עם כל הגברים בבית, אני מזמינה אותך ערב פסח לביתי, כדי שתוכל להשתתף.
יוסי כץ: מי בעד הצעת הנשיאות ירים את ידו.
יוסי כץ: מי נגד הצעת הנשיאות ירים את ידו.
יוסי כץ: הצעת הנשיאות התקבלה, בכך הסתיימה ההצבעה, תודה.
יוסי כץ: בוקר טוב, אני מתכבד לפתוח את ישיבת הוועדה.
יוסי כץ: מאחר שהיו בכלי התקשורת פרסומים לגבי עבודת הוועדה בנוגע לחוק ההסדרים, אני רוצה להבהיר כמה דברים; העניין הראשון נוגע אליי באופן אישי.
יוסי כץ: אני, באופן אישי, לא אסכים לבחון דבר תחת איזה שהוא לחץ, ולכן ביקשתי להוסיף לסדר היום של הוועדה מחר את הסעיף של איומי הדחת יו"ר הוועדה.
יוסי כץ: אני חושב שאסור להשלים עם תופעה כזאת על יו"ר ועדה בכנסת שנקרא למילוי תפקידו הפרלמנטרי.
יעקב ליצמן: היה צריך לעשות את זה גם על יו"ר ועדת כספים.
יוסי כץ: בשעתו התבטאתי בתקשורת באופן ברור וגלוי נגד הדחת יו"ר ועדת הכספים, וכפי שלך ידוע, דאגתי שסדרי החילופים יהיו כאלה שלא יאפשרו את הדחתך.
יוסי כץ: עניין חשוב הרבה יותר הוא שקבענו נורמה בכנסת לגבי חוק ההסדרים, שחוק ההסדרים עובר תהליך של דיון בוועדת הכנסת.
יוסי כץ: הוא אינו עובר עוד באופן אוטומטי לוועדת הכספים.
יוסי כץ: זה לא רק חלק מכללי המשחק, אלא עניין שנוגע לעצם תפקידו של בית המחוקקים ולמעמדה של הכנסת מול הממשלה, מול כל ממשלה.
יוסי כץ: מזה מספר שנים הממשלה מנסה להכניס עשרות חוקים באמצעות חוק ההסדרים.
יוסי כץ: אני חולק על הלגיטימיות של העניין, אבל גם אם לממשלה יש אינטרסים בניהול המשק ובניהול ענייני המדינה להעביר הרבה חוקים במסגרת חוק ההסדרים, הדברים צריכים להיעשות בצורה ניאותה מבחינה פרלמנטרית, בצורה תקינה ויסודית.
יוסי כץ: אסור בשום פנים ואופן להשלים עם מצב בו חוק הסדרים שכולל עשרות חוקים, כולל שינויים מבניים במשק, ברכבת ישראל, בגמלת הסיעוד ובנושאים רבים אחרים, שחלק מהם לא קשורים כלל ועיקר לתקציב המדינה.
יוסי כץ: אי אפשר להשלים עם זה שהדברים האלה, במחי הצבעה אחת, יעברו לוועדת הכספים בלי דיון רציני.
יוסי כץ: קבענו זאת בשנה שעברה ובאופן חלקי בשנים שעברו, ואיני מתכוון לסטות מהמנהג הזה, שבו ועדת הכנסת עושה את עבודת הפיצול בצורה רצינית ויסודית.
יוסי כץ: מצד שני, גם אני חי בתוך העם הזה, וגם אני מבין את רחשי הלב של הציבור ושל הממשלה, שמצב משק מדינת ישראל הוא מצב חירום, ואינו מצב רצוי.
יוסי כץ: מסתכלים עלינו בזכוכית מגדלת גם בשווקים הבינלאומיים, ולכן אין לי ספק שהעבודה צריכה להיעשות בקצב מהיר יותר מהמקובל ותוך התחשבות בצרכים של מדינת ישראל ובמאוויים של הממשלה, כל ממשלה.
יוסי כץ: אני יכול להיות באופוזיציה, אבל אני מצווה לנהוג בתפקידי באופן ממלכתי, ולא לטרפד את עבודת הממשלה.
יוסי כץ: לכן אני יזמתי קודם כל החלטה מהירה בנושא חוק התקציב, ולא הממשלה פנתה אליי.
יוסי כץ: למיטב ידיעתי, בפעם הראשונה חוק התקציב עבר לוועדת הכנסת, ואני סברתי לתומי שביום ראשון בבוקר, הדבר הראשון שיש לעשות הוא להחליט על העברת הדיון בחוק התקציב לוועדת הכספים ולא לעשות פוליטיקה – קואליציה או אופוזיציה.
יוסי כץ: חוק הכספים צריך לידון בוועדת הכספים, ויש לקבל על זה החלטה מהירה.
יוסי כץ: לכן יזמתי את הדיון.
יוסי כץ: אעשה כל מאמץ לסיים בימים שני ושלישי את פיצול חוק ההסדרים.
יוסי כץ: אמרתי לשר האוצר לפני שעה קלה שאיני מתכוון "למרוח" את הדיון אלא להביאו להכרעה.
יוסי כץ: בשעתו, הפסדתי בהצבעות בהרבה נושאים חשובים ומהותיים לי, ולכן אני מתכוון לנהוג באופן ממלכתי, כשליח שלכם, גם במקרה הזה.
יוסי כץ: יו"ר ועדת הכספים, אתה אינך יודע, אך בשבוע שעבר העברנו כאן את פקודת מס הכנסה – תיקון לגבי עולים חדשים – לוועדה לקליטת עלייה ולא לוועדת כספים, בניגוד מוחלט לדעתי ובניגוד לחוות הדעת של היועצת המשפטית.
נסים זאב: למה נושא הפיצול צריך להיות בוועדה הזאת?
נסים זאב: למה אינך יכול לקבל בנשימה אחת החלטה שסעיפים א' ו- ב' הם נושא לוועדת הכספים?
יוסי כץ: תיכף תשמע את חברי הכנסת.
יוסי כץ: יש לכם חוות הדעת המשפטית.
יוסי כץ: כדי שנסיר ספק מהעניין, אני מבקש לקבל החלטה להעביר את חוק התקציב לוועדת הכספים.
יוסי כץ: מי בעד העברת חוק התקציב לוועדת הכספים – ירים את ידו.
יוסי כץ: שמונה.
יוסי כץ: נמנע – אין.
יוסי כץ: חוק התקציב לשנת 2003 עובר לדיון בוועדת הכספים.
יוסי כץ: פיצול חוק ההסדרים במשק המדינה – פרקים ב', ג', ד'.
אנה שניידר: בעניין דיון בוועדת הכנסת בחוק ההסדרים או בכל הצעת חוק; הדיון הזה מתקיים לפי סעיף 117 ה לתקנון, אשר קובע: "החליטה הכנסת להעביר את הצעת החוק לוועדה, והיו הצעות שונות בנוגע לוועדה אליה תועבר הצעת החוק או שלא הוצעה ועדה מסוימת, תקבע ועדת הכנסת ועדה אליה תועבר הצעת החוק" כלומר, הדיון מתקיים כאן מכוח התקנון, ורציתי להתריע לפני תחילת הדיון, שאין צורך לקיים דיון לגופן של ההצעות עצמן, ולכן איני מבינה מיהם כל המוזמנים.
אנה שניידר: אולי כדאי שתסביר מדוע הוזמנו כל האנשים כאן, משום שאין להם מעמד בסוגייה של איזו ועדה תדון בהצעת חוק.
אנה שניידר: זאת שאלה פנימית של הכנסת, ולציבור אין מעמד בעניין זה.
אנה שניידר: אני אומרת את זה, כי קיבלתי מספר תזכירים מהציבור בנושא הזה, ואני בעצם לא יכולה לענות להם, כי אין להם מעמד.
אנה שניידר: גם אם תוגש עתירה, ובשנה שעברה הוגשה עתירה, העמדה היתה שזו עתירה מוקדמת, ושזה נושא פנימי של הכנסת.
יוסי כץ: אני חושב ששיקול דעתו של יו"ר ועדה בכנסת את מי להזמין ואת מי לא להזמין לישיבות ועדה הוא לא מוגבל, אבל אני בהחלט מקבל את הדעה שאין פה כוונה לקיים דיון מהותי בהצעות החוק שעומדות לפנינו.
יוסי כץ: אני חושב שזכותו של יו"ר הוועדה, על מנת להבין את מהות הנושא שעל סדר היום, זכותו ללמוד את זה לא רק מפי נציגי האוצר אלא זכותי ללמוד את השאלה הזאת גם מפי אנשים אחרים.
יוסי כץ: אילו האוצר היה מגיע עם חוק הסדרים דומה לחוק ההסדרים של שנת 1984-1985, שכלל שני עמודים, אז ניתן היה להבין, אולי, את הנושא, מבלי להזדקק לגורם חיצוני.
יוסי כץ: אבל אם מגיעים שישים חוקים, וזה חורג מהסדר התקין של הפרלמנט הישראלי, זכותי לשמוע את עמדת הנוגעים בדבר על מנת ללמוד על מה מדובר.
יוסי כץ: למשל, אם יקום גורם מסוים, ויגיד לי שהנושא הזה, שאנו מבקשים להעביר בחוק ההסדרים, נמצא כבר בדיון בוועדת הכספים מזה שנה, ושם אותו גורם מופיע, טוען ומשמיע את דעתו, כך שלא ייתכן שבחוק הסדרים יבטלו עבודה שנעשתה במשך שנה בוועדת הכספים, זו הרי טענה שיש בה ממש.
יוסי כץ: אני לא אומר שנאמץ אותה, ואף נצביע עליה בסופו של דבר.
יוסי כץ: כמובן, שרק הנציגים ידברו פה, ולא יביעו עמדות לגבי התוכן של סעיף זה או אחר בחוק ההסדרים, אבל זכותם לחוות דעה, אם יישאלו על ידי בנושא.
זאב בוים: אני מבקש לומר מספר דברים על דברי הפתיחה שלך.
יוסי כץ: זה לא עניין אישי שלי.
זאב בוים: אתה רואה בזה עניין של איום, ואני רוצה לומר לך שעניין כהונתך כיו"ר הוא בהחלט סוגייה שראוי שתעמוד פה על הפרק ועל השולחן, אולי עוד לפני דברים אחרים.
זאב בוים: הלא חל פה משהו, והישיבה שלך פה כיו"ר הוועדה היא פועל יוצא של בחירות 99' והחלטות ועדה מסדרת בעקבות הבחירות האלה, שכן אז השתייכת למפלגה שהיתה מפלגת השלטון.
זאב בוים: המשך כהונתך אחרי הבחירות המיוחדות בראשית 2001 בא מתוקף המסגרת הקואליציונית.
זאב בוים: במסגרת הקואליציונית הוחלט על המצב בכנסת בכפוף לשינויים שנמצאים בתוך ההסכם הקואליציוני, אבל עכשיו חל שינוי מהותי מאוד; המפלגה שלך פרשה מהקואליציה, והחליטה מרצונה להשתייך אל האופוזיציה.
זאב בוים: לפיכך, לא עולה על דעתנו שאיש האופוזיציה ימשיך לנהל את ועדת הכנסת, ויקבע את סדרי העבודה של הכנסת.
זאב בוים: זאת הנקודה המרכזית.
זאב בוים: מעולם לא ישב בראש ועדת הכנסת איש שנמנה על האופוזיציה.
זאב בוים: בדרך כלל ישב יו"ר שהוא ממפלגת השלטון או יו"ר שהוא חבר בקואליציה.
זאב בוים: כיוון שאתה איש הגון וישר, הייתי מצפה ממך לקיים היום ישיבת פרידה.
זאב בוים: ..
יוסי כץ: הבהרת את עמדתך.
יוסי כץ: אחרי שנסיים את הדיון בחוק ההסדרים ונפצל אותו, הכל פתוח.
זאב בוים: מדבריך אלה אני מבין, שאתה מקבל את העיקרון שדיברתי עליו.
זאב בוים: אם כך, למה העיקרון הזה צריך להיות מיושם אחרי שהוועדה הזאת תדון בחוק ההסדרים והפיצולים?
יוסי כץ: הבנת לא נכון.
יוסי כץ: סיעתי היא הסיעה הגדולה ביותר בכנסת, עם כל הכבוד, ואך טבעי הוא שיו"ר הוועדה תהיה מתוך הסיעה הגדולה.
יוסי כץ: אבל לא נתווכח על זה.
אבשלום וילן: יש לי הערה לסדר דווקא בעקבות דבריו של יו"ר הקואליציה.
אבשלום וילן: אתם פתחתם בסדרת חינוך לפני שבוע, כאשר הזהרתם את חבר הכנסת כץ ויו"רים אחרים.
אבשלום וילן: תראה, יש לך הצעת חוק שמציעה עשר שנות מאסר למי שימסור פרטים לבית הדין הבינלאומי בהאג, ואני מניח שאינך מציע להחיל אותם על חבר הכנסת כץ או על נציגים אחרים.
אבשלום וילן: נכון לרגע זה, המצב העובדתי הוא שהקואליציה מכילה במקרה הטוב 55 חברי כנסת.
אבשלום וילן: כלומר, יו"ר הוועדה מייצג את החלק הגדול בבית הזה, שהוא 65 חברי כנסת, שאינם תומכים בממשלתכם.
אבשלום וילן: לבוא ולהגיד לחבר הכנסת כץ---
יאיר פרץ: 63.
אבשלום וילן: אתה מוכן להראות לי הסכם קואליציוני?
אבשלום וילן: אם יהיה כזה, תהיה קואליציה חדשה, ויעשו סדר בכנסת.
אבשלום וילן: מה שאינו לגיטימי הוא לעשות פה סדרת חינוך מיום רביעי שעבר לחבר הכנסת כץ ולחבר הכנסת פורז.
אבשלום וילן: הם אינם ממפלגתי, הם יושבי ראש נאמנים, ולא ראיתי שאי פעם עשו פה דילים פוליטיים.
אבשלום וילן: הם מצביעים על פי העניין, ולא ראוי להטיל דופי ביושר האישי שלהם.
זאב בוים: אני לא מטיל דופי.
אבשלום וילן: לגבי נושא התקציב; יש לפצל עד תום שבוע זה את חוק התקציב.
אבשלום וילן: אני מציע שסדרות חינוך למיניהן לא יהיו במשכן הכנסת.
אבשלום וילן: כשהקואליציה העבירה את חוק עוקף ליצמן, ומינתה את ויצמן שירי ליו"ר ועדה מיוחדת, התרעתי פה בוועדה, שלא יהיה זה תקדים לבאות.
אבשלום וילן: למרות שלא הייתי בדעתו של מר ליצמן, התקוממתי נגד הנוהל הזה.
אבשלום וילן: אני מקווה שעכשיו לא עושים עוקף ליצמן 2, אחרת אנה אנו באים?
נעמי חזן: ממשלות באות והולכות, אבל כל עוד אין בחירות, הכנסת נשארת.
נעמי חזן: הדיון לגבי יו"ר ועדת הכנסת הוא הרבה יותר מדי מוקדם.
נעמי חזן: מעבר לזה, אנחנו במצב של חוסר יציבות, ואני מציעה לחבר הכנסת כהן ולליכוד לא לזעזע את הדבר היחידי שפחות או יותר יציב במערכת הממשל, ואלה ועדות הכנסת והיו"רים שלהן.
נעמי חזן: אז אנא ממך, חכה קצת.
משה גפני: ראשית, אני מבקש לא להאמין למה שנאמר בתקשורת, כי גם אמרו שם שאמרתי על נתניהו ועל שרון שהם מטומטמים, ולא אמרתי את זה.
משה גפני: אני מכחיש שאמרתי את זה.
משה גפני: אני חייב להצטרף לדבריו של חבר הכנסת אבשלום וילן.
משה גפני: יש לקחת בחשבון שסיטואציה רגעית שבה אנו משנים סדרי בראשית, כמו שהיה עם הוועדה המיוחדת בנושא התכנית הכלכלית, פועלת עכשיו כבומרנג נגדנו.
משה גפני: היה אסור לעשות את זה אז, ואני חושב שעלינו ללמוד מזה לקח לעתיד: לא לעשות דברים שנכונים אך לאותו רגע.
משה גפני: לגופו של עניין; אני בעצם פונה לשני הצדדים – לחבר הכנסת בוים ולחברי האופוזיציה, שאיננו יודעים את הרכבה עדיין.
משה גפני: המצב הזה, שבו מפלגת העבודה פרשה מהקואליציה, הוא מצב רע מבחינת המדינה; הרי לא יהיה תקציב בזמן.
משה גפני: מתנהל משא ומתן עם האיחוד הלאומי, וייתכן שהקואליציה תורחב.
משה גפני: אם הקואליציה לא תורחב, סביר להניח שנלך לבחירות.
משה גפני: כחברי כנסת אנחנו מחוייבים למען התושבים בישראל להמשיך את עבודת הכנסת.
משה גפני: לכן אני מציע שנדון בחוק ההסדרים.
משה גפני: יש לבטל חלק מהחוקים שנמצאים בחוק ההסדרים, ולהוציאם מהתקציב, כפי שהיה בשנה שעברה, כי הם לא רלוונטיים לעניין התקציב; חלק מהחוקים צריכים לידון בוועדות אחרות, לא בוועדת התקציב, וחלק, אולי החלק העיקרי, צריך לידון בוועדת הכספים.
משה גפני: חבר הכנסת יוסי כץ נהג בהגינות עד היום, וגם אתה, חבר הכנסת בוים, אמרת את זה.
משה גפני: יש לאפשר לסיים את העניין של חוק ההסדרים תוך יום-יומיים, תוך התחייבות של ראשי הוועדות, אם זה יעבור לוועדות אחרות, שבמקביל לוועדת הכספים, החוקים האלה יהיו בשימוש.
משה גפני: להתחיל לדון ביו"ר ועדה כשאין קואליציה, היא סחיבת העניין לאורך זמן.
משה גפני: אם מדובר ביו"ר ועדה שאינו הגון, אכן יש לעשות את זה.
משה גפני: אבל כאן מדובר ביו"ר ועדה הגון, אז בואו נגמור את העניין הזה.
משה גפני: ייתכן שאחרי הפריימריז מפלגת העבודה תחזור לקואליציה, ואז אין סיבה בכלל לדון בעניין הזה.
משה גפני: לסיכום, אני מבקש ממך, יו"ר הוועדה, לטובת העניין, לעשות את העניין הזה, ומהר.
משה גפני: אני מקווה שבמשך הזמן נוכל לפתור את הבעייה.
נסים זאב: מה שקרה לפני מספר ימים הוא שמפלגת העבודה רצתה לפרק את הממשלה, ומעוצמת הפיצוץ היא פשוט פירקה את עצמה.
נסים זאב: עכשיו היא מנסה להמשיך להיות במפלגת השלטון, כשהיא למעשה באופוזיציה, וחבר הכנסת יוסי כץ, מייצג דרך מאוד קיצונית, עד שממש מפחיד להתקרב אליו.
נסים זאב: חייבים להיכנס עכשיו לנושא חוק ההסדרים, לדעתי.
נסים זאב: אני רוצה לפנות אל חבר הכנסת בוים, שקרא ליו"ר להתפטר.
נסים זאב: אדרבא, תעלה את הנושא הזה בסדר היום, ונקיים דיון רציני.
נסים זאב: אם היו"ר יראה שהנושא נמצא בסדר היום, אולי הוא יתפטר, כי הוא לא ירצה את הביזיון הזה.
נסים זאב: זה לא נושא שיש לדון בו על רגל אחת.
נסים זאב: אברהם בורג מסמן כיו"ר הכנסת יושר פרלמנטרי, והוא דוגמה למופת.
נסים זאב: לכן, יש להיכנס כבר לסעיפים הרלוונטיים שעל סדר היום, ונושא היו"ר אינו עומד על הפרק.
יעקב ליצמן: נראה לי, שעל הוועדה להזמין את שירי ויצמן, ונשאל אותו שאלות לגבי הוועדה המיוחדת לפני שנה כמו, למשל, למה הוא דחף כל כך להעברת הדברים, והאם הוא ראה אז את הסיבה, ורצה להכשיל את פואד בפריימריז.
יעקב ליצמן: אני רוצה להבין למה כל אלה שדחפו אז להעביר את הדברים, פתאום מצביעים נגד.
יעקב ליצמן: או שהם השתגעו אז או שהם השתגעו היום.
יעקב ליצמן: לעצם העניין; צלי רשף ברח מהישיבה, כי הוא פוחד שישאלו אותו שאלות.
יעקב ליצמן: למרות כל אלה שחושבים אחרת ממני, אני חושב שוועדת כספים מגלה אחריות בדיוניה.
יעקב ליצמן: אנו מקיימים דיונים רבים זמן רב, ולא כל חברי הכנסת משתתפים בהם; לפעמים הם מתעייפים ומעבר לכך – הם פזורים בין שאר הוועדות הכנסת.
יעקב ליצמן: כשמשתתפים בדיונים עשרים חברי כנסת, הדיונים מתארכים, וכשיש רק שניים, הם מתקצרים.
יעקב ליצמן: לכן אין כל בעייה להעביר את הדברים לוועדת כספים.
יעקב ליצמן: אם יש דברים שיש לפצל, גם אנחנו יכולים לעשות את זה.
יעקב ליצמן: עשינו את זה לפני שנה, ואולי גם השנה יהיו דחיות עד לאחר התקציב.
שאול יהלום: הדיון הוא כאן למעשה בשני מישורים; הראשון הוא אישי.
שאול יהלום: כל יו"ר בכל ועדה מטיל את פעילותו לפי אופיו ולפי המישור של הקואליציה-אופוזיציה.
שאול יהלום: אני יכול להעיד על עצמי, שרוב התקופה שהייתי חבר בקדנציה הזאת בוועדת כנסת הייתי משני צידי המתרס עם יוסי כץ; הוא היה קואליציה, ואני אופוזיציה.
שאול יהלום: מעולם לא ראיתי שאינו הגון, רציני או לא מנהל את העניין בממלכתיות ובאובייקטיביות.
שאול יהלום: לכן, בימי שלהי הקואליציה שלנו כאן, אני חושב שכל חברי הוועדה כולל הקואליציה של היום צריכים לתת ביוסי כץ אמון מלא.
שאול יהלום: לא היה כל דיון בהנהלת הקואליציה על יוסי כץ.
שאול יהלום: אני מדבר בשם המפד"ל, ואומר שאנו תומכים ביוסי כץ.
שאול יהלום: מעבר לכך, ואני אומר את זה לחבר הכנסת ליצמן ולכל הנוכחים; מי שחושב שבתקופה כזאת אפשר יהיה להעביר את חוק ההסדרים ואת התקציב בצורה של דפיקת הראש בקיר, טועה.
שאול יהלום: לאף אחד אין הרוב הזה – לא לקואליציה ולא לאופוזיציה, ולכן אנחנו צריכים להיאחז בעוגן הייעוץ המשפטי.
שאול יהלום: אני מציע שנלך לפי חוות דעתה של אנה שניידר, היועצת המשפטית של הכנסת, שלכל הדעות וגם מנסיוננו – דעותיה הן מקצועיות.
שאול יהלום: כל מה שהיא תגיד לפצל – נפצל, וכל מה שהיא תגיד ועדת כספים – ועדת כספים.
שאול יהלום: נכון שיושבי ראש הוועדות האחרות, אם הדברים דחופים, צריכים לקבל על עצמם את דחיפות הדיון, ולא יכולים לקבור את הנושא.
שאול יהלום: זאת זכותם של הממשלה ושל האוצר לדרוש דיון מהיר.
שאול יהלום: נראה בכל ועדה את כוחה של הקואליציה – אם תרצה להעביר – תעביר, ואם לא – לא.
שאול יהלום: לכן אני מציע לא להתעסק בדברים האישיים, כי הם רק מוסיפים שמן למדורה שהיא מספיק גדולה.
שאול יהלום: יש להתחיל לדון לגופו של עניין בחוק ההסדרים, ולקבל את חוות דעתה של אנה שניידר.
יוסי כץ: דעתי כדעתך.
אורי אריאל: ראשית, לעניין ראשי הוועדות; לא צריך להתרגש מזה ולעשות מזה עסק כל כך גדול.
אורי אריאל: מקובל שיש חילופים ותזוזות, וכך גם בנושא היושבי ראש.
אורי אריאל: לא מדובר דווקא ביושב ראש הזה, וצריכה להיות ראייה כוללת.
אורי אריאל: תדונו, תגיעו להחלטות, ותביאו את זה.
אורי אריאל: אין פה אף אחד שמפקפק ביושרו.
אורי אריאל: אני מציע להעביר את החוק לוועדת הכספים, ואני מצטרף לדעתו של יו"ר הוועדה, ליצמן.
אורי אריאל: אני רק מציע, בוים, שתבדקו עם האוצר.
אורי אריאל: האוצר הרי הכניס פה כמה עניינים, כדי שיוכלו להוריד.
אורי אריאל: אם אפשר להגיע להסכמה עד מחר יחד עם האוצר על כמה דברים שהם מוכנים להעביר לוועדות מתוך אותה ידיעה שראשי הוועדות התחייבו על זמן, סדר ולא על מריחה, ניתן יהיה לסיים את העניין.
צלי רשף: אני מתנצל על שנאלצתי לצאת לכמה דקות, אבל ידידי ליצמן הסיק מזה מסקנות לגבי עמדות מפלגת העבודה.
צלי רשף: גם היו"ר נמצא כאן מטעם מפלגת העבודה וגם אני.
צלי רשף: עמדתנו היא ברורה, כמו שהיא באה לידי ביטוי בהצבעה בקריאה הראשונה בכל מה שנוגע לחוק התקציב.
צלי רשף: נכון שבשלב מוקדם יותר היתה נכונות קואליציונית מסוימת לעשות משהו בעניין חוק התקציב, שלא קיימת יותר.
צלי רשף: בעניין חוק ההסדרים, שעומד היום על הפרק; נדמה לי שהדברים שאמר כאן שאול יהלום צריכים להוות מדריך, ואני מצטרף אליו.
יוסי כץ: זה אמנם לא קשור לדיון שלנו היום, אבל אני רוצה להגיד לך, שאני הייתי באופן אישי במיעוט בוועדה המיוחדת, ולא חשבתי שצריך להעביר, אבל הפסדתי שם.
יוסי כץ: ידעתי להפסיד, וצריך לדעת להפסיד בהצבעות.
יוסי כץ: אני חושב שהעמדה שהוצגה על ידי הנהגת העבודה היום, כאילו הגימלאים וכו' וכו', כשהוועדה המיוחדת לא קיבלה את ההסתייגות שלי, זה להזיל דמעות תנין, אבל אנחנו בפוליטיקה.
מרדכי משעני: יש לי שאלה ליועצת המשפטית: איזו ועדה, לדעתך, מוסמכת לעשות את הפיצול – ועדת הכנסת או ועדת הכספים?
מרדכי משעני: ועוד דבר: על סמך מה אנו פועלים בנושא הזה של הפיצול?
מרדכי משעני: האם התקנון לא מחייב להעביר את כל החוק?
אנה שניידר: בקריאה הראשונה הצעת חוק ההסדרים מגיעה למליאת הכנסת כמיקשה אחת.
אנה שניידר: אז, עם תום ההצבעה בקריאה הראשונה, ישנו סעיף 117 לתקנון, שאומר שאם הכנסת מחליטה להעביר הצעת חוק לוועדה ויש כמה הצעות, ועדת הכנסת צריכה להחליט לאיזו ועדה החוק יילך.
אנה שניידר: יש פרשנות שאנו פועלים לפיה עוד מהתקופה של צבי ענבר, שהצעת חוק ההסדרים, בהיותה אסופה של חוקים רבים ושונים, יש סמכות לוועדת הכנסת כבר בשלב הזה לפצל את החוקים בין הוועדות השונות.
אנה שניידר: יש שלב נוסף, וזה סעיף 118 בתקנון, שכאשר מגיעה כבר הצעת חוק לוועדה מסוימת, והוועדה מגיעה למסקנה כי מן הראוי שהטיפול בהצעה יועבר לוועדה אחרת, יכול יו"ר אותה ועדה להביא לפני ועדת הכנסת את הנקודה הזאת.
אנה שניידר: כך ניתן להעביר נושא לוועדה אחרת, וזאת לפי סעיף 118 ג.
אנה שניידר: דבר נוסף שקיים בתקנון הוא מצב שבו ועדה מקבלת על עצמה מכוח החלטה של ועדת הכנסת טיפול בהצעת חוק, ואומרת שהיא מוכנה לפצל את הצעת החוק, ולהחזיר למליאה רק חלק ממנה.
אנה שניידר: זה גם אפשרי, ואז הנושא נשאר על שולחנה של אותה ועדה שהחליטה כך במהלך הדיון.
אנה שניידר: כרגע אנו נמצאים עדיין בשלב הראשוני, של סעיף 117 לתקנות, שמחייב את ועדת הכנסת להחליט מהו סדר העבודה של ועדות הכנסת השונות בעניין חוק ההסדרים.
יוסי כץ: פרק א, כידוע לכם, הוא רק סעיף הצהרתי, ואינו רלוונטי לעניין שלנו.
יוסי כץ: אנו דנים בסעיפים 2, 3, 5 ו-6 בפרק ב, שדן ברשויות מקומיות.
יוסי כץ: הנושא הנדון הוא ארנונה – הטלה הדרגתית של ארנונה על נכסים פטורים (תיקון פקודת מסי העירייה ומסי הממשלה) והטלת ארנונה על קרקע בסמוך לקווי תשתית (תיקון פקודת העיריות).
יוסי כץ: הוועדה המוסמכת על פי התקנון, לפי חוות הדעת המשפטית, היא ועדת הכספים.
יוסי כץ: לשאלה "האם יש להניח עם התקציב?", התשובה היא חיובית.
יוסי כץ: סעיף 4: הגבלת רשויות מקומיות בהתקשרויות ארוכות טווח (תיקון חוק יסודות התקציב).